Vier polisielede vas vir korrupsieDie polisielede het glo mense daarvan beskuldig dat hulle die wet oortree, en dan geld geëis om die “oortreders” uit die tronk te hou.(Argieffoto: Bill Oxford/Unsplash) Vier polisiekonstabels van die Wes-Kaap, almal tussen die ouderdomme van 27 en 37, is in hegtenis geneem. Dit kom ná ŉ ondersoek deur die polisie se teenkorrupsie-eenheid, wat die vier verdagtes sedert verlede jaar ondersoek. Daar word beweer dat die konstabels mense daarvan beskuldig het dat hulle die wet oortree en dan geld van hulle eis om te keer dat die “oortreders” in hegtenis geneem word. Altesaam vyf sulke voorvalle is die afgelope jaar aangemeld. “Na afloop van ŉ deeglike ondersoek is ŉ lasbrief vir die vier se inhegtenisneming uitgereik. Die lasbrief is vanoggend by die Harare-polisiestasie uitgereik, waar die vier diens doen,” het die Wes-Kaapse polisie in ŉ verklaring gesê. Die vier is agter tralies en sal na verwagting Donderdag in die landdroshof in Khayelitsha verskyn op aanklag van korrupsie, diefstal en roof.